 ਫ਼ਿਲਮ ‘ਏਕ ਮੈਂ ਔਰ ਏਕ ਤੂ’ ਬਾਰੇ ਦਸੋ।


ਜਦੋਂ ਵੱਖਰੇ ਵਿਅਕਤਿਤਵ ਵਾਲੇ ਦੋ ਇਨਸਾਨ ਭਾਵਨਾਵਾਂ ‘ਚ ਬਹਿ ਕੇ ਵਿਆਹ ਵਰਗੇ ਅਟੁੱਟ ਬੰਧਨ ਵਿੱਚ ਬੱਝਦੇ ਹਨ ਤਾਂ ਉਨ੍ਹਾਂ ਦਾ ਇਹ ਰਿਸ਼ਤਾ ਜ਼ਿਆਦਾ ਸਮੇਂ ਲਈ ਨਹੀਂ ਟਿਕਟਾ। ਇਸੇ ਮੁੱਦੇ ਨੂੰ ਲੈ ਕੇ ਰੁਮਾਂਟਿਕ ਕਾਮੇਡੀ ਫ਼ਿਲਮ ‘ਏਕ ਮੈਂ ਔਰ ਏਕ ਤੂ’ ਦੀ ਸ਼ੁਰੂਆਤ ਹੁੰਦੀ ਹੈ, ਜੋ ਬਾਅਦ ਵਿੱਚ ਜ਼ਿੰਦਗੀ ਨੂੰ ਜਿਊਣਾ ਸਿਖਾਉਣ ਦੇ ਨਾਲ-ਨਾਲ ਨੌਜਵਾਨ ਪੀੜ੍ਹੀ ਨੂੰ ਸੰਦੇਸ਼ ਦੇਣ ਵਾਲੀ ਬਿਹਤਰੀਨ ਫ਼ਿਲਮ ਦੇ ਰੂਪ ‘ਚ ਸਾਹਮਣੇ ਆਉਂਦੀ ਹੈ। ਇਸ ਰੁਮਾਂਟਿਕ ਕਾਮੇਡੀ ਫ਼ਿਲਮ ਵਿੱਚ ਜਿੱਥੇ ਇਮਰਾਨ ਤੇ ਕਰੀਨਾ ਪਹਿਲੀ ਵਾਰ ਇਕੱਠੇ ਆ ਰਹੇ ਹਨ, ਉੱਥੇ ਸ਼ਕੁਨ ਬਤਰਾ ਦੀ ਨਿਰਦੇਸ਼ਕ ਵਜੋਂ ਇਹ ਪਹਿਲੀ ਫ਼ਿਲਮ ਹੈ। ਫ਼ਿਲਮ ‘ਏਕ ਮੈਂ ਔਰ ਏਕ ਤੂ’ ਦੀ ਕਹਾਣੀ ਇੱਕ ਡੱਬੂ ਕਿਸਮ ਦੇ ਨੌਜਵਾਨ ਆਰਕੀਟੇਕਟ ਰਾਹੁਲ (ਇਮਰਾਨ ਖ਼ਾਨ) ਤੇ ਹੇਅਰ ਸਟਾਈਲਿਸਟ ਕ੍ਰਿਸਚੀਅਨ ਕੁੜੀ, ਰਿਆਨਾ ਬ੍ਰਿਗੇਂਜ਼ਾ (ਕਰੀਨਾ ਕਪੂਰ) ਦੇ ਆਲੇ-ਦੁਆਲੇ ਘੁੰਮਦੀ ਹੈ। ਰਾਹੁਲ ਦਾ ਪਾਲਣ-ਪੋਸ਼ਣ ਇੱਕ ਅਲੱਗ ਹੀ ਤਰ੍ਹਾਂ ਦੇ ਮਾਹੌਲ ‘ਚ ਹੋਣ ਕਾਰਨ ਉਹ ਆਪਣੇ ਮਾਂ-ਬਾਪ ਦੇ ਦਬਾਅ ਹੇਠ ਰਹਿੰਦਾ ਹੈ। ਉਸ ਦੀ ਜ਼ਿੰਦਗੀ ਦੇ ਸਾਰੇ ਫ਼ੈਸਲੇ ਉਸ ਦੇ ਮਾਂ-ਬਾਪ ਵੱਲੋਂ ਲਏ ਗਏ ਹਨ, ਚਾਹੇ ਉਹ ਕਰੀਅਰ ਦਾ ਸਵਾਲ ਹੋਵੇ, ਖਾਣ-ਪੀਣ ਦਾ ਜਾਂ ਕੱਪੜਾ ਪਹਿਨਣ ਦਾ। ਉਸ ਨੇ ਕਦੋਂ ਕੀ ਕਰਨਾ ਹੈ? ਕਿਸ ਤਰ੍ਹਾਂ ਦੇ ਲੋਕਾਂ ਨਾਲ ਗੱਲਬਾਤ ਕਰਨੀ ਹੈ? ਸਭ ਕੁਝ ਉਸ ਦੇ ਮਾਂ-ਬਾਪ ਹੀ ਤੈਅ ਕਰਦੇ ਹਨ ਜਦੋਂ ਕਿ ਰਿਆਨਾ ਖੁੱਲ੍ਹੇ ਵਿਚਾਰਾਂ ਵਾਲੀ ਆਧੁਨਿਕ ਸਮਾਜ ਦੀ ਲੜਕੀ ਹੈ ਜੋ ਜ਼ਿੰਦਗੀ ਦੇ ਮਾਅਨੇ ਸਮਝਦੀ ਹੈ। ਉਸ ਨੂੰ ਪਤਾ ਹੈ ਕਿ ਜ਼ਿੰਦਗੀ ਕਿਵੇਂ ਜਿਊਣੀ ਹੈ। ਲਾਸ ਵੇਗਾਸ ਸ਼ਹਿਰ ਦੇ ਬਾਜ਼ਾਰ ‘ਚ ਅਚਾਨਕ ਅਜੀਬੋ-ਗ਼ਰੀਬ ਮਾਹੌਲ ‘ਚ ਰਾਹੁਲ ਤੇ ਰਿਆਨਾ ਦੀ ਮੁਲਾਕਾਤ ਹੁੰਦੀ ਹੈ। ਜੇ ਕਿਸੇ ਹੋਰ ਜਗ੍ਹਾ ‘ਤੇ ਉਨ੍ਹਾਂ ਦਾ ਮੇਲ ਹੋਇਆ ਹੁੰਦਾ ਤਾਂ ਸ਼ਾਇਦ ਰਾਹੁਲ ਕਦੇ ਰਿਆਨਾ ਨਾਲ ਗੱਲ ਨਾ ਕਰਦਾ ਪਰ ਮਾਹੌਲ ਹੀ ਕੁਝ ਅਜਿਹਾ ਸੀ ਕਿ ਦੋਵਾਂ ਵਿਚਕਾਰ ਗੱਲਬਾਤ ਦਾ ਅਜਿਹਾ ਸਿਲਸਿਲਾ ਸ਼ੁਰੂ ਹੁੰਦਾ ਹੈ ਕਿ ਦੋਵੇਂ ਸ਼ਰਾਬ ਪੀਣ ਬੈਠ ਜਾਂਦੇ ਹਨ। ਦਸ ਬਾਰਾਂ ਪੈੱਗ ਪੀ ਜਾਣ ਤੋਂ ਬਾਅਦ ਦੋਵੇਂ ਵਿਆਹ ਕਰ ਲੈਂਦੇ ਹਨ ਤੇ ਸਾਰੀ ਰਾਤ ਨਸ਼ੇ ‘ਚ ਗੁਜ਼ਰਦੀ ਹੈ। ਸਵੇਰੇ ਜਦੋਂ ਨਸ਼ਾ ਉਤਰਦਾ ਹੈ ਤਾਂ ਦੋਵੇਂ ਤਲਾਕ ਲਈ ਅਦਾਲਤ ਪਹੁੰਚ ਜਾਂਦੇ ਹਨ ਤੇ ਉਨ੍ਹਾਂ ਦਾ ਤਲਾਕ ਹੋ ਜਾਂਦਾ ਹੈ। ਤਲਾਕ ਹੋਣ ਦੇ ਬਾਵਜੂਦ ਰਾਹੁਲ ਤੇ ਰਿਆਨਾ ਦੀ ਦੋਸਤੀ ਖ਼ਤਮ ਨਹੀਂ ਹੁੰਦੀ। ਉਨ੍ਹਾਂ ਦੀਆਂ ਮੁਲਾਕਾਤਾਂ ਹੁੰਦੀਆਂ ਰਹਿੰਦੀਆਂ ਹਨ ਤੇ ਇੱਕ ਨਵੇਂ ਰਿਸ਼ਤੇ ਦੀ ਸ਼ੁਰੂਆਤ ਹੁੰਦੀ ਹੈ। ਰਿਆਨਾ, ਰਾਹੁਲ ਨੂੰ ਜ਼ਿੰਦਗੀ ਜਿਊਣਾ ਸਿਖਾਉਂਦੀ ਹੈ ਤੇ ਉਸ ਦੇ ਵਿਅਕਤਿਤਵ ‘ਚ ਭਾਰੀ ਤਬਦੀਲੀ ਲਿਆਉਂਦੀ ਹੈ।। ਕਰਨ ਜੌਹਰ ਦਾ ਦਾਅਵਾ ਹੈ ਕਿ ਉਸ ਦੀ ਫ਼ਿਲਮ ‘ਏਕ ਮੈਂ ਔਰ ਏਕ ਤੂ’ ਹਾਲੀਵੁੱਡ ਦੇ ਨਿਰਦੇਸ਼ਕ ਵੂਡੀ ਏਲਨ ਦੇ ਫ਼ਿਲਮ ਨਿਰਮਾਣ ਦੀ ਸ਼ੈਲੀ ਤੋਂ ਪ੍ਰਭਾਵਿਤ ਹੈ। ਉਨ੍ਹਾਂ ਦਾ ਕਹਿਣਾ ਹੈ ਕਿ ਇਸ ਫ਼ਿਲਮ ‘ਚ ਸ਼ਕੁਨ ਬਤਰਾ ਨੇ ਕਾਫ਼ੀ ਤਜਰਬੇ ਕੀਤੇ ਹਨ। ਉਹ ਵੂਡੀ ਏਲਨ ਦੇ ਵੱਡੇ ਪ੍ਰਸ਼ੰਸਕ ਹਨ ਤੇ ਉਨ੍ਹਾਂ ਦੀ ਨਿਰਮਾਣ ਸ਼ੈਲੀ ਨੂੰ ਫ਼ਿਲਮ ‘ਚ ਅਪਨਾਇਆ ਗਿਆ ਹੈ।। ਹਾਲੀਵੁੱਡ ਦੀਆਂ ਕਈ ਰੁਮਾਂਟਿਕ ਕਾਮੇਡੀ ਫ਼ਿਲਮਾਂ ‘ਚ ਜਿਵੇਂ ਗੱਲਬਾਤ ਦੇ ਦ੍ਰਿਸ਼ ਹੁੰਦੇ ਹਨ, ਜਿਨ੍ਹਾਂ ‘ਚ ਕੈਮਰਾ ਤੁਹਾਡੇ ਨਾਲ ਚੱਲ ਰਿਹਾ ਹੁੰਦਾ ਹੈ। ਫ਼ਿਲਮ ‘ਏਕ ਮੈਂ ਔਰ ਏਕ ਤੂ’ ਵਿੱਚ ਕੁਝ ਅਜਿਹਾ ਹੀ ਦੇਖਣ ਨੂੰ ਮਿਲੇਗਾ।
ਕੁਛ-ਕੁਛ ਹੋਤਾ ਹੈ, ਕਭੀ-ਖੁਸ਼ੀ ਕਭੀ ਗ਼ਮ, ਕੱਲ੍ਹ ਹੋ ਨਾ ਹੋ, ‘ਵੇਕ ਅੱਪ ਸਿਡ’ ਅਤੇ ਮਾਈ ਨੇਮ ਇਜ਼ ਖ਼ਾਨ ਜਿਹੀਆਂ ਸਫ਼ਲ ਫ਼ਿਲਮਾਂ ਦੇ ਨਿਰਮਾਤਾ ਕਰਨ ਜੌਹਰ ਦੀ ਇਹ ਫ਼ਿਲਮ ਪਰੰਪਰਾਗਤ ਸਿਨੇਮਾ ਤੋਂ ਵੱਖਰੀ ਹੈ। ਇਹ ਫ਼ਿਲਮ ਸਿਤਾਰਿਆਂ ਦੀ ਵੱਖਰੀ ਜੋੜੀ ਦੇ ਕਾਰਨ ਵੀ ਚਰਚਾ ‘ਚ ਹੈ। ਕਰੀਨਾ ਕਪੂਰ ਦੀ ਉਮਰ ਇਮਾਰਨ ਖ਼ਾਨ ਨਾਲੋਂ ਕਾਫ਼ੀ ਜ਼ਿਆਦਾ ਹੈ ਪਰ ਕਰਨ ਜੌਹਰ ਦਾ ਕਹਿਣਾ ਹੈ ਕਿ ਸੋਚ ਸਮਝ ਕੇ ਹੀ ਇਸ ਜੋੜੀ ਨੂੰ ਪਰਦੇ ‘ਤੇ ਇਕੱਠੇ ਪੇਸ਼ ਕੀਤਾ ਗਿਆ ਹੈ, ਜੋ ਕਿ ਫ਼ਿਲਮ ਦੇ ਵਿਸ਼ੇ ਮੁਤਾਬਕ ਢੁਕਵਾਂ ਹੈ। ਅਸੀਂ ਅਜਿਹੇ ਲੋਕਾਂ ਨੂੰ ਇਕੱਠੇ ਲਿਆਉਣਾ ਚਾਹੁੰਦੇ ਸੀ ਜੋ ਅਸਲੀਅਤ ਵਿੱਚ ਕਾਫ਼ੀ ਵੱਖਰੇ ਹੋਣ। ਸ਼ਕੁਨ, ਇਮਰਾਨ ਦੇ ਕਾਫ਼ੀ ਕਰੀਬ ਹੈ ਤੇ ਦੋਸਤੀ ਕਾਰਨ ਉਹ ਇਸ ਕਿਰਦਾਰ ਨੂੰ ਵੱਖਰੀ ਤਰ੍ਹਾਂ ਨਾਲ ਪੇਸ਼ ਕਰਨਾ ਚਾਹੁੰਦੇ ਸਨ। ਇਸ ਤੋਂ ਪਹਿਲਾਂ  ‘ਵੇਕ ਅੱਪ ਸਿਡ’ ਵਿੱਚ ਰਣਬੀਰ ਕਪੂਰ ਅਤੇ ਕੋਕਨਾ ਸੇਨ ਦੀ ਜੋੜੀ ਪੇਸ਼ ਕਰਕੇ ਉਹ ਤਜਰਬਾ ਕਰ ਚੱਕੇ ਸਨ। ਕਦੇ-ਕਦੇ ਅਜਿਹੀ ਅਨੋਖੀ ਜੋੜੀ ਨੂੰ ਪਰਦੇ ‘ਤੇ ਦੇਖਣਾ ਮਜ਼ੇਦਾਰ ਹੁੰਦਾ ਹੈ।
ਫ਼ਿਲਮ ਦੇ ਨਿਰਦੇਸ਼ਕ ਸ਼ਕੁਨ ਬਤਰਾ ਇਸ ਤੋਂ ਪਹਿਲਾਂ ਇੱਕ-ਦੋ ਫ਼ਿਲਮਾਂ ‘ਚ ਛੋਟੇ ਜਿਹੇ ਕਿਰਦਾਰ ਨਿਭਾਅ ਚੁੱਕੇ ਹਨ। ਸਹਾਇਕ ਨਿਰਦੇਸ਼ਕ ਦੇ ਰੂਪ ‘ਚ ਉਹ ਕੰਮ ਕਰ ਚੁੱਕੇ ਹਨ ਪਰ ਬਤੌਰ ਨਿਰਦੇਸ਼ਕ ਇਹ ਉਨ੍ਹਾਂ ਦੀ ਪਹਿਲੀ ਫ਼ਿਲਮ ਹੈ। ਸ਼ਕੁਨ ਦਾ ਕਹਿਣਾ ਹੈ ਕਿ ਇਮਰਾਨ ਮੇਰੇ ਲਈ ਇਨ ਹਾਊਸ ਹੀਰੋ ਹੈ ਤੇ ਜਿੱਥੋਂ ਤਕ ਫ਼ਿਲਮ ਦਾ ਸਵਾਲ ਹੈ, ਇਹ ਫ਼ਿਲਮ ਨੌਜਵਾਨ ਪੀੜ੍ਹੀ ਨੂੰ ਕੋਈ ਨਾ ਕੋਈ ਸੰਦੇਸ਼ ਜ਼ਰੂਰ ਦੇਵੇਗੀ। ਇਸ ਫ਼ਿਲਮ ਰਾਹੀਂ ਅਸੀਂ ਕਹਿਣਾ ਚਾਹੁੰਦੇ ਹਾਂ ਕਿ ਮਾਤਾ-ਪਿਤਾ ਨੂੰ ਬੱਚਿਆਂ ਦੇ ਭਵਿੱਖ ਨੂੰ ਲੈ ਕੇ ਹਰ ਚੀਜ਼ ਜਾਂ ਫ਼ੈਸਲਾ ਉਨ੍ਹਾਂ ‘ਤੇ ਥੋਪਣਾ ਨਹੀਂ ਚਾਹੀਦਾ, ਬਲਕਿ ਬੱਚੇ ਦੀ ਰੁਚੀ ਨੂੰ ਧਿਆਨ ‘ਚ ਰੱਖ ਕੇ ਪ੍ਰੇਰਤ ਕਰਨਾ ਚਾਹੀਦਾ ਹੈ।
ਇਮਰਾਨ ਦਾ ਕਹਿਣਾ ਹੈ ਕਿ ਮੇਰੇ ਲਈ ਇਹ ਇੱਕ ਮਨੋਰੰਜਨ ਭਰਪੂਰ ਫ਼ਿਲਮ ਹੈ। ਜੇ ਨੌਜਵਾਨ ਪੀੜ੍ਹੀ ਨੂੰ ਇਸ ਤੋਂ ਕੋਈ ਸਬਕ ਮਿਲਦਾ ਹੈ ਤਾਂ ਵਧੀਆ ਗੱਲ ਹੈ ਪਰ ਮੇਰਾ ਮੰਨਣਾ ਹੈ ਕਿ ਕਲਾਕਾਰ ਦਾ ਕੰਮ ਸਿੱਖਿਆ ਦੇਣਾ ਨਹੀਂ, ਮਨੋਰੰਜਨ ਦੇ ਨਾਲ-ਨਾਲ ਜਾਗਰੂਕਤਾ ਲਿਆਉਣਾ ਹੈ। ਕਰੀਨਾ ਦਾ ਕਹਿਣਾ ਹੈ ਕਿ ਇਸ ਫ਼ਿਲਮ ‘ਚ ਮੇਰਾ ਕਿਰਦਾਰ ਜਬ ਵੂਈ ਸੈੱਟ ਦੇ ਕਿਰਦਾਰ ਨਾਲ ਮਿਲਦਾ-ਜੁਲਦਾ ਹੈ। ਮੈਂ ਬੇਫ਼ਿਕਰ ਕੁੜੀ ਦਾ ਕਿਰਦਾਰ ਕਰ ਰਹੀ ਹਾਂ, ਜੋ ਜ਼ਿੰਦਗੀ ਨੂੰ ਹਰ ਤਰ੍ਹਾਂ ਨਾਲ ਮਾਨਣਾ ਚਾਹੁੰਦੀ ਹੈ। ਇਸ ਵਿੱਚ ਲੋਕਾਂ ਨੂੰ ਇੱਕ ਵੱਖਰੀ ਕਰੀਨਾ ਨਜ਼ਰ ਆਵੇਗੀ। ਇਮਰਾਨ ਨਾਲ ਮੇਰੀ ਕੈਮਿਸਟਰੀ ਬਹੁਤ ਵਧੀਆ ਰਹੀ ਹੈ। ਸ਼ਕੁਨ, ਕਰਨ, ਇਮਰਾਨ ਤੇ ਕਰੀਨਾ ਦਾ ਦਾਅਵਾ ਹੈ ਕਿ ਇਹ ਇੱਕ ਮੌਲਿਕ ਫ਼ਿਲਮ ਹੈ। ਜ਼ਿਕਰਯੋਗ ਹੈ ਕਿ ਬਾਲੀਵੁੱਡ ‘ਚ ਇਸ ਦੇ ਅੰਗਰੇਜ਼ੀ ਫ਼ਿਲਮ ‘ਵੱਟ ਹੈਪਨ ਇਨ ਲਾੱਸ ਵੇਗਾਸ’ ਦੀ ਨਕਲ ਹੋਣ ਦੇ ਚਰਚੇ ਹਨ। ਫ਼ਿਲਮ ‘ਚ ਕਰੀਨਾ ਨੂੰ ਲੈਣ ਦੀ ਸਲਾਹ ਵੀ ਇਮਰਾਨ ਨੇ ਦਿੱਤੀ ਸੀ। ਇਮਰਾਨ ਦਾ ਕਹਿਣਾ ਹੈ ਉਹ ਬਚਪਨ ਤੋਂ ਕਰੀਨਾ ਕਪੂਰ ਦੇ ਦੀਵਾਨੇ ਰਹੇ ਹਨ। ਉਨ੍ਹਾਂ ਦਾ ਕਹਿਣਾ ਹੈ ਕਿ ਹੁਣ ਤਕ ਉਸ ਨੇ ਜਿਨ੍ਹਾਂ ਅਭਿਨੇਤਰੀਆਂ ਨਾਲ ਕੰਮ ਕੀਤਾ ਹੈ, ਕਰੀਨਾ ਉਨ੍ਹਾਂ ‘ਚੋਂ ਸਭ ਤੋਂ ਖੂਬਸੂਰਤ ਹੈ। ਮੈਂ ਰਫਿਊਜੀ ‘ਚ ਕਰੀਨਾ ਨੂੰ ਦੇਖ ਕੇ ਦੀਵਾਨਾ ਹੋ ਗਿਆ ਸੀ ਤੇ ਮੈਨੂੰ ਕਰੀਨਾ ਪ੍ਰਤੀ ਕਾਫ਼ੀ ਖਿੱਚ ਸੀ। ਇਸ ਨੂੰ ਲੈ ਕੇ ਮੈਂ ਆਪਣੇ ਅਹਿਸਾਸ ਨੂੰ ਬਿਆਨ ਨਹੀਂ ਕਰ ਸਕਦਾ। ਜਦੋਂ ਮੈਂ ਉਸ ਨਾਲ ਇਸ ਫ਼ਿਲਮ ‘ਚ ਕੰਮ ਕੀਤਾ ਤਾਂ ਉਸ ਬਾਰੇ ਹੋਰ ਨੇੜੇ ਤੋਂ ਜਾਣਨ ਦਾ ਮੌਕਾ ਮਿਲਿਆ। ਮੈਂ ਕਰੀਨਾ ਦੀ ਜਾਣਕਾਰੀ ਤੋਂ ਬਿਨਾਂ ਉਸ ਦੀਆਂ ਕੁਝ ਤਸਵੀਰਾਂ ਵੀ ਲਈਆਂ। ਕਰੀਨਾ ਤੋਂ ਬਿਹਤਰ ਇਹ ਭੂਮਿਕਾ ਕੋਈ ਹੋਰ ਨਹੀਂ ਕਰ ਸਕਦਾ ਸੀ।
